Case ID: 1209346
Sentence 46: Məhkum təqsirli bilinib məhkum olunduğu dövlətə xəyanət cinayətini törətməməsi, digər tərəfdən bu cinayətin hansı hərəkətlərdə ifadə olunmasının göstərilməməsi barədə dəlilə gəldikdə isə, məhkəmə kollegiyası qeyd etməyi lazım bilir ki, CM-nin 274-cü maddəsinə görə, dövlətə xəyanət, yəni Azərbaycan Respublikasının suverenliyi, ərazi toxunulmazlığı, dövlət təhlükəsizliyi və ya müdafiə qabiliyyəti zərərinə olaraq Azərbaycan Respublikasının vətəndaşı tərəfindən qəsdən törədilən əməl aşağıdakı hərəkətlərin edilməsində ifadə olunur: - düşmən tərəfinə keçmə; - casusluq; - dövlət sirrini xarici dövlətə vermə; Azərbaycan Respublikasına qarşı düşmənçilik fəaliyyəti aparmaqda xarici dövlətə, təşkilata və ya onların nümayəndələrinə kömək etmə.İş materiallarından, o cümlədən məhkəmələrin qəbul etdikləri yekun məhkəmə aktlarından göründüyü kimi, Məhkum hazırki iş üzrə məhkum olunmuş digər şəxslərlə cinayət əlaqəsinə girərək qrup şəklində Azərbaycan Respublikasının torpaqlarını qanunsuz işğal edərək ölkəmizin müxtəlif bölgələrində, o cümlədən onların xidmət etdikləri N saylı hərbi hissə ilə üzbə-üz yerləşən Ermənistan Silahlı Qüvvələrinin hərbi qulluqçuları ilə əlaqə yaradıb onlarla əməkdaşlıq edərək müəyyən pul məbləğləri müqabilində onlara hərbi hissənin şəxsi heyəti, silahları, döyüş mövqelərindəki postları barədə məxfi məlumatlar vermiş, N saylı hərbi hissənin digər hərbi qulluqçularına qarşı zorakı hərəkətlərin edilməsinə şərait yaradaraq sonuncuları aldadıb və ya onlara hədə-qorxu gələrək düşmənin yerləşdiyi mövqelərə aparmış və hətta düşmən hərbi qulluqçularının tapşırığı ilə N saylı hərbi hissənin mövqelərinin düşmənə təslim edilməsinə köməklik göstərəcəklərini vəd etmişlər.